Edustaja-aloite 6/2017 kirkolliskokoukselle

Asianro DKIR/385/00.01.03/2017

**SELVITYS JA ARVIO KIRKON TIETOHALLINTOKULUISTA, -HANKKEISTA JA ‑ORGANISAATIOSTA**

Esitämme kunnioittavasti kirkolliskokoukselle, että se antaisi kirkkohallitukselle tehtäväksi:

1) teettää kattava ja riippumaton selvitys kokonaiskirkon vuosittaisista tietohallintokuluista sekä tietohallinnon nykyorganisaation toimivuudesta ja kustannustehokkuudesta. Selvityksessä tulee ottaa huomioon seurakuntatalouksien, IT-alueiden ja keskushallinnon kokonaiskulut kaikessa laajuudessaan.

2) teettää riippumaton arvio kirkon keskushallinnon vastuulla olevien tietohallintohankkeiden vaikutuksista seurakunnille sekä toiminnallisesta että taloudellisesta näkökulmasta. Arviossa tulee tarkastella muun muassa Kirjurin ja Kipan kaltaisia kokonaisuuksia.

3) jäädyttää kirkon yhteisten IT-hankkeiden käynnistäminen siihen saakka, kunnes edellä esitetyt selvitykset on tehty ja niistä saatu informaatio on käytettävissä päätöksenteon tueksi.

**Perustelut:**

Suomen ev.-lut. kirkossa 2000-luvulla käynnistettyjen IT-hankkeiden osalta näyttää siltä, ettei niillä ole saavutettu tavoiteltuja tuloksia. Yhtäältä seurakunnista saatu palaute on ollut kriittistä, toisaalta suunniteltuja taloudellisia hyötyjä ei ole saavutettu. Näillä perusteilla voidaan olettaa, etteivät hankkeet ole johtaneet suunniteltuihin ja päättäjille päätöksenteon tueksi esitettyihin tavoitteisiin. Kirkolla ei nykyisen tiedon valossa ole varaa käynnistää hankkeita ja projekteja, jotka päätösvaiheen jälkeen saattavat moninkertaistua kustannuksiltaan, eivätkä tuota luvattuja toiminnallisia hyötyjä ja positiivisia taloudellisia vaikutuksia.

Seurakuntien työntekijöiden ja luottamushenkilöiden kokemukset kokonaiskirkon IT-hankkeista ja -projekteista ovat laajalti kriittisiä. IT-hankkeiden tilanne on noussut esiin myös kirkolliskokouksen päätöksenteossa usein viime vuosien aikana. Yksi eniten esillä ollut esimerkki on Kirkon palvelukeskuksen perustaminen monine järjestelmineen. Kipan alijäämät ovat jo tähän mennessä yli 19 miljoonaa euroa. Yhteensä keskusrahaston varoja on Kipa-hankkeeseen käytetty varovaisesti arvioiden noin 40 miljoonaa euroa. Lisäksi seurakuntien omiksi Kipa-investoinneiksi voidaan laskea muun muassa erilaiset järjestelmämuutokset olemassa oleviin järjestelmiin, käyttöönottovaiheen henkilöstökulut sekä erityisesti seurakuntien olemassa olevan henkilöstön kouluttaminen Kipan järjestelmien käyttöä varten. Näiden kulujen arviointi vaatii osaamista, mutta on mahdollista. Kipan kokonaiskulut vaikuttavat olemassa olevien tietojen valossa paljon suuremmilta kuin suunnittelu- ja päätöksentekovaiheessa päättäjille on arvioitu. Silloin arvioitiin investointikuluiksi 2,8 miljoonaa ja käyttöönottovaiheen kuluiksi 3,5 miljoonaa euroa. Tämän lisäksi arvioitiin saatavan merkittäviä vuosittaisia kokonaissäästöjä, joita ei kuitenkaan ole saavutettu, ja joita ei edes voitane saavuttaa ylimitoitettujen, kalliiden ja raskaskäyttöisten järjestelmävalintojen vuoksi.

Toinen esimerkki on kirkon yhteinen jäsentietojärjestelmä Kirjuri, jonka toiminnallisuus ei vielä yli 10 vuoden kehittämisen jälkeen ole sitä mitä luvattiin, eikä luvattuja 30 miljoonan euron säästöjä ole 10 vuodessa kyetty saavuttamaan. Investoinnit ovat maksaneet selkeästi yli alkuperäisen arvion ja edelleen valtionkorvauksen summasta 2 miljoona euroa käytetään vuosittain Kirjurin kehittämiseen ja ylläpitoon. Edellä mainitun lisäksi seurakuntatalouksille on aiheutunut ja edelleen aiheutuu merkittäviä suoria kustannuksia Kirjuriin siirrettävän aineiston digitoinnista tarkistuksineen. Seurakuntatalouksille digitoinnista aiheutuvat kustannukset vaihtelevat seurakunnittain tuhansista euroista satoihin tuhansiin euroihin.

Edellä mainittujen hanke-esimerkkien lisäksi kirkon tietohallinnon piirissä on viime vuosina nähty kokonaiskirkollisia keskittämistoimia ilman asianmukaisia perusteita. Jo tehtyjen muutosten lisäksi muun muassa kirkolliskokouksen perustaman Tulevaisuuskomitean mietinnössä esitetään seuraavaa:

*“Tietohallinto on luonteeltaan selkeimpiä keskittämiskysymyksiä. Jatkossa se tulee hoitaa keskitetysti kokonaiskirkon tasolla. IT-alueiden olemassaolo, määrä ja tehtävät ovat Kirkkohallituksen harkittavissa. Ratkaisuja tehtäessä on kiinnitettävä erityistä huomiota palvelun laatuun ja saatavuuteen, toiminnan selkeyttämiseen ja tehostamiseen sekä kustannussäästöjen saavuttamiseen.”*

Tulevaisuuskomitea ei kuitenkaan ole rerurssisyistä johtuen kyennyt hankkimaan tarvittavaa aineistoa, eikä laatimaan sen pohjalta perusteluja, esityksensä tueksi. Näin ollen komitean esitys on täysin irrallinen ja perusteeton. Se on kuitenkin konkreettinen esimerkki siitä, miten erilaiset hankkeet saattavat käynnistyä ilman asianmukaista ja huolellista taustakartoitusta vaikutusarvioineen.

Kesällä 2012 Kirkkohallituksen täysistunto nimitti tietohallinnon johtoryhmän. Johtoryhmän tehtävänä oli laatia Suomen ev.lut. kirkon tietohallintostrategia vuosille 2013-2017. Laadittu tietohallintostrategia tukee tässä aloitteessa esitettyihin toimenpiteisiin ryhtymistä. Tietohallintostrategian mukaan:

*“Kirkon tietohallinnon kulurakenne on avattava. Tietohallintokustannusten suunnitteluun ja kohdentamiseen tulee kiinnittää huomiota. Kustannusten on oltava läpinäkyviä kaikille sidosryhmille, jotta tietohallintoa, palvelutuotantoa ja palvelukehitystä koskevat päätökset voidaan perustaa ajantasaiseen ja kattavaan tietoon. Tällöin pystytään tekemään päätöksiä jotka tukevat asetettujen tavoitteiden saavuttamista.”*

Tällä aloitteella pyritään siihen, ettei minkäänlaisiin organisatorisiin uudistuksiin (esim. tietohallinnon keskittäminen) tai uusiin tietohallintohankkeisiin ryhdytä ennen kuin esitetyt selvitykset ja arviot on tehty. Tällä tavoin varmistetaan, että päätökset perustuvat ajantasaiseen ja kattavaan tietoon.

Espoossa 30 päivänä maaliskuuta 2017

Sami Ojala Jarmo Leppiniemi Pertti Rajala Olli-Pekka Silfverhuth

Heikki Sorvari Jukka Hautala Björn Vikström Olli Loikkanen

Oiva Malinen Seija Kuikka Jouko Ylinen Reino Halonen

Hannele Karppinen Ulla Ruusukallio Samuel Salmi Johanna Lumijärvi

Pekka Kosonen Bror Gammals Markku Orsila Ilmari Ylä-Autio

Ilkka Pöyhönen Jouko Jääskeläinen Pekka Niiranen Martti Perälä

Mikko Himanka Jari Kemppainen Harri Saine Eevi Väistö

Erkki Puhalainen Kari Aakula Pekka Heikkilä Jukka Harvala

Aulis Ansaharju Patrik Hagman Aimo Koskelo Annika Määttänen

Heikki Pelkonen Jouni Turtiainen Kalervo Salo Päivi Salli

Jaana Hallamaa Katri Korolainen Kirsi Hiilamo Pekka Simojoki

Pauli Niemelä Johanna Korhonen Matti Ketonen Jaakko Weuro

Markku Huttunen Göran Stenlund